બનાવની પ્રાપ્ત ઘટનાસ્થળની વિગતો અનુસાર દહેજ સેઝમાં આવેલી રાલીઝ કંપનીમાં શનિવારે સવારે 11 વાગ્યાના અરસામાં મોટા ધડાકા સાથે પીળા રંગના ધુમાડા નીકળવા લાગ્યાં હતાં. કંપનીમાં કામ કરતાં કર્મચારીઓ બહાર દોડી આવતાં તેમનો બચાવ થયો હતો. અડધો કલાક સુધી વાતાવરણમાં ધુમાડાને કારણે આસપાસ રહેતાં લોકોમાં ભય ફેલાયો હતો. ઘટનાની જાણ થતાં જીપીસીબી, ફેકટરી એન્ડ સેફટી હેલ્થ સહિતના વિભાગોના અધિકારીઓ દહેજ ખાતે દોડી ગયાં હતાં અને તપાસ શરૂ કરી હતી. ફેકટરી હેલ્થ એન્ડ સેફટી વિભાગની ટીમની પ્રાથમિક તપાસમાં કંપનીના પેન્ડી મીથીલીન પ્લાન્ટમાં સલ્ફયુરીક એસિડ અને નાઇટ્રીક એસિડની ટેન્કમાંથી કેમિકલનું વહન કરતી સ્કબરની લાઇન ચોકઅપ થઇ જતાં ધડાકા સાથે ટાંકીનું ઢાંકણ ફાટવાથી સ્પેન્ટ એસિડની વરાળ હવામાં ફેલાઇ હતી. ઘટનામાં કોઇ જાનહાનિ થઇ નથી પરંતુ ધુમાડાને કારણે લોકોમાં ભય ફેલાયો હતો. ઘટના સંદર્ભમાં કંપનીના HR વિભાગના હાર્દિકભાઇનો મોબાઇલ નંબર 74900 13882 પર સંપર્ક કરવાનો પ્રયાસ કરતાં તેમણે કઇ પણ કહેવાનો ઇન્કાર કર્યો હતો.